b'\n_START_ARTICLE_\nNiv\xc3\xa5\n_START_SECTION_\nHistorie\n_START_PARAGRAPH_\nEgnens historie g\xc3\xa5r tilbage til 11.000 f. Kr., hvor isen smeltede bort. Det muliggjorde indvandring af rensdyr og andre polardyr, hvilket tiltrak mennesket. Der er derfor opdaget mange bopladser omkring den tidligere Niv\xc3\xa5 Fjord. Hamborg-kulturen, der jagede rensdyr, har dog kun efterladt sig redskaber, mens bopladserne knytter sig til de senere kulturer s\xc3\xa5 som Maglemosekulturen (8.400-6.400 f. Kr.), der ikke beh\xc3\xb8vede at strejfe s\xc3\xa5 meget om efter dyrene, da klimaet blev stadig mildere, Kongemosekulturen (6.000-6.200 f. Kr.) og Erteb\xc3\xb8llekulturen. H\xc3\xb8rsholm Egns Museum rummer bl.a. en omfattende udstilling om stenalderj\xc3\xa6gerne fra Niv\xc3\xa5._NEWLINE_I bondestenalderen (4.000-1.800 f. Kr.) blev store omr\xc3\xa5der med skove ryddet \xe2\x80\x93 heraf bl.a. navnet "Nyweruth" (omtalt i 1370), i dag Niver\xc3\xb8d \xe2\x80\x93 s\xc3\xa5 befolkningen kunne opdyrke jorden. Bopladserne fra denne tid befinder sig derfor l\xc3\xa6ngere inde i landet._NEWLINE_I bronzealderen (1.800-500 f. Kr.) blev folk begravet i h\xc3\xb8je. I dag er der kun en tilbage syd for Lyngeb\xc3\xa6kg\xc3\xa5rd. Jernalderen (500 f. Kr.-800 e. Kr.) har ogs\xc3\xa5 sammen med bronzealderen efterladt sig spor i form af bopladser, som bl.a. er fundet i jorden ved Karsemoseg\xc3\xa5rd. Der er dog ikke fundet de store spor efter vikingetiden (800-1050).\n_START_SECTION_\nMiddelalderen\n_START_PARAGRAPH_\nNiv\xc3\xa5 omtales f\xc3\xb8rste gang o. 1370 i Roskildebispens Jordebog som "Oos" (= munding, dvs. Niv\xc3\xa5ens munding). P\xc3\xa5 det tidspunkt var Oos et lille fiskerleje og landsbysamfund med en g\xc3\xa5rd og fem huse, til hvilke der ikke h\xc3\xb8rte jord. At fiskeri var hovederhvervet ses ved, at den \xc3\xa5rlige skat eller afgift, "Landgilde", der skulle betales til bispen eller kongen, bestod af sild, torsk og flyndere._NEWLINE_I 1574 kaldtes landsbyen "Osnifues"._NEWLINE_Omr\xc3\xa5dets beboere bestod frem til reformationen i 1536 ellers af f\xc3\xa6steb\xc3\xb8nder, der h\xc3\xb8rte under henholdsvis Slangerup Kloster, Roskildebispen, Esrum Kloster og H\xc3\xb8rningsholm Gods.\n_START_SECTION_\nDronningers dom\xc3\xa6ne\n_START_PARAGRAPH_\nI perioden 1562-1625 udnyttedes "Nybe AA og Daugl\xc3\xb8cke Slette" som sl\xc3\xa6bested for t\xc3\xb8mmer fra Sk\xc3\xa5ne. I 1682 bestod Niv\xc3\xa5 af 3 g\xc3\xa5rde og 7 huse. Det dyrkede areal udgjorde 27,9 t\xc3\xb8nder land skyldsat til 10,19 t\xc3\xb8nder hartkorn. Dyrkningen skete ved individuelle indelukker. Omr\xc3\xa5det var et "fadeburslen" (ogs\xc3\xa5 kendt som "gavelen"). Indt\xc3\xa6gterne tilfaldt s\xc3\xa5ledes dronning Sophie Amalie, dronning Louise og dronning Caroline Mathilde._NEWLINE_Det var dronning Louise, der i 1701 anlagde det f\xc3\xb8rste teglv\xc3\xa6rk i Niv\xc3\xa5 \xe2\x80\x93 bl.a. med henblik p\xc3\xa5 slotsbygning i Hirschholm og generelt til slottene i K\xc3\xb8benhavn og Nordsj\xc3\xa6lland samt skolebyggeri i de milit\xc3\xa6re rytterdistrikter. Men kun 20 \xc3\xa5r senere blev v\xc3\xa6rket bortforpagtet. Teglv\xc3\xa6rksdriften skulle dog komme til at kendetegne Niv\xc3\xa5- og Niver\xc3\xb8d-omr\xc3\xa5det i de n\xc3\xa6ste to \xc3\xa5rhundreder. Der blev bl.a. leveret millioner af mursten i forbindelse med udbygningen af brokvartererne i K\xc3\xb8benhavn i den sidste halvdel af 1800-tallet.\n_START_SECTION_\nGalejhavnen\n_START_PARAGRAPH_\nI 1750 var der planer om en galejhavn og f\xc3\xa6stning ved Niv\xc3\xa5, tegnet af Samuel Christoph Gedde og Jean Baptiste Descarri\xc3\xa9res de Longueville, og de blev godkendt af Frederik 5. tre \xc3\xa5r senere, men f\xc3\xa6stningen blev aldrig til noget. Anledningen til projektet var, at svenskerne i 1744 byggede en tilsvarende havn for galejer i Landskrona. _NEWLINE_Man n\xc3\xa5ede frem til i 1757 at f\xc3\xa5 bygget en del af havnen og nogle af de planlagte bygninger, men derefter gik byggeriet i st\xc3\xa5. Dels p\xc3\xa5 grund af pengemangel dels p\xc3\xa5 grund af manglende interesse hos Admiralitetskollegiet, dvs. det dav\xc3\xa6rende marineministerium. Desuden var konstruktionen af galejerne til havnen aldrig g\xc3\xa5et i gang. Allerede omkring 1760 m\xc3\xa5 hele projektet v\xc3\xa6re blevet opgivet, men fundamenterne til havnen kan stadig beses i dag i terr\xc3\xa6net syd for det gamle Nivaagaards Teglv\xc3\xa6rk og \xc3\xb8st for Niv\xc3\xa5g\xc3\xa5rd. Det ligger nu inde i land, fordi kystlinjen i tidens l\xc3\xb8b har flyttet sig.\n_START_SECTION_\nNivaagaard\n_START_PARAGRAPH_\nH. D. Brinck-Seidelin samlede i 1810 de tre g\xc3\xa5rde til en, der fik navnet Nivaagaard med tilh\xc3\xb8rende teglv\xc3\xa6rk. P\xc3\xa5 grund af d\xc3\xa5rlig \xc3\xb8konomi blev b\xc3\xa5de g\xc3\xa5rdene og teglv\xc3\xa6rket solgt og opk\xc3\xb8bt af grosserer og konsul Alfred Hage i 1862. I 1869 k\xc3\xb8bte han ogs\xc3\xa5 Nive M\xc3\xb8lle. Ved Alfred Hages d\xc3\xb8d i 1872 overdrog hans enke besiddelserne til s\xc3\xb8nnen Johannes Hage. Nivaagaard br\xc3\xa6ndte desv\xc3\xa6rre i 1878, hvorfor Johannes Hage (1842-1923) opf\xc3\xb8rte en ny g\xc3\xa5rd, der stod f\xc3\xa6rdig i 1881. Omkring g\xc3\xa5rdens hovedbygning blev der anlagt en park p\xc3\xa5 6 ha. _NEWLINE_Johannes Hage var et politisk og socialt engageret menneske. Han sad i Folketinget for partiet H\xc3\xb8jre i perioden 1876-1901, og han var tillige medlem af Frederiksborg Amtsr\xc3\xa5d fra 1879-1907. Hage spillede en stor rolle som primus motor i lokale, sociale projekter s\xc3\xa5 som oprettelsen af Nivaagaard Sygekasse og "Den Hageske Stiftelse" (1915), hvis overskud gik til rekreationsophold for psykisk syge kvinder fra den k\xc3\xb8benhavnske arbejderklasse. Johannes Hage s\xc3\xb8rgede ogs\xc3\xa5 for opf\xc3\xb8relsen af mindre lejligheder til enker efter medarbejderne ved Nivaagaards Teglv\xc3\xa6rk og avlsg\xc3\xa5rd._NEWLINE_I 1903 opf\xc3\xb8rte Johannes Hage en museumsbygning, der skulle rumme et st\xc3\xb8rre antal malerier, som han dels havde arvet og dels havde k\xc3\xb8bt. I 1908 for\xc3\xa6rede han samlingen til den nyoprettede, selvst\xc3\xa6ndige institution, Nivaagaards Malerisamling, der i \xc3\xa5rene 1989-94 udvidede samlingen betydeligt. Samlingen er ber\xc3\xb8mt for bl.a. at rumme det eneste maleri af Rembrandt, der er udstillet i Danmark, "Portr\xc3\xa6t af 39-\xc3\xa5rig kvinde", malet i 1632. Maleriet blev for f\xc3\xa5 \xc3\xa5r siden stj\xc3\xa5let under dramatiske begivenheder, men blev dog tilvejebragt igen. Tyveriet gav inspiration til Jannick Johansen-filmen "Rembrandt" fra 2003.\n_START_SECTION_\nSkolerne i Niv\xc3\xa5 og Niver\xc3\xb8d\n_START_PARAGRAPH_\nNiv\xc3\xa5 Skole Syd (tidl. "Niv\xc3\xa5 Centralskole"), der tidligere havde til huse p\xc3\xa5 M\xc3\xb8llevej, blev indviet 1956. Dengang rummede den 150 elever \xe2\x80\x93 fortrinsvis b\xc3\xb8rn af landm\xc3\xa6nd og teglv\xc3\xa6rksarbejdere. Med f\xc3\xb8rn\xc3\xa6vnte udbygninger steg presset p\xc3\xa5 skolen, hvorfor den blev udbygget, s\xc3\xa5 den blev mere end dobbelt s\xc3\xa5 stor. Da presset var st\xc3\xb8rst, var elevtallet oppe p\xc3\xa5 900 elever._NEWLINE_Med opf\xc3\xb8relsen af Niv\xc3\xa5 Skole Nord (tidl. Niver\xc3\xb8dgaardsskolen) i 1980\'erne blev presset taget af Niv\xc3\xa5 Centralskole, s\xc3\xa5ledes at hver klasse fik sit eget klassev\xc3\xa6relse. Antallet af elever og antallet af lokaler kom s\xc3\xa5ledes til at matche hinanden._NEWLINE_Per Gyrum Skolen har fra 2015 til huse i den tidligere hovedbygning til Niver\xc3\xb8dgaard.\n_START_SECTION_\nDronning Louises kro\n_START_PARAGRAPH_\nDronning Louises Kro er navnet p\xc3\xa5 en ejendom p\xc3\xa5 Gammel Strandvej, men her har faktisk kun v\xc3\xa6ret kro siden 1976 (og er det ikke l\xc3\xa6ngere). Huset, der oprindeligt kaldtes Lille Niv\xc3\xa5g\xc3\xa5rd, er fra 1754, som oprindelig blev opf\xc3\xb8rt som embedsbolig for proviantforvalteren ved Galejhavnen, overkrigskommiss\xc3\xa6r W\xc3\xbcrtzen. Navnet skyldes, at dronning Louise i 1704 gav den f\xc3\xb8rste krobevilling i Niv\xc3\xa5. Den oprindelige kro i Niv\xc3\xa5 l\xc3\xa5 p\xc3\xa5 den anden side af Nive \xc3\x85.\n_START_SECTION_\nNiv\xc3\xa5g\xc3\xa5rd\n_START_PARAGRAPH_\nHage-familien p\xc3\xa5 herreg\xc3\xa5rden Niv\xc3\xa5g\xc3\xa5rd satte sig pr\xc3\xa6g p\xc3\xa5 Niv\xc3\xa5 fra 1862. Niv\xc3\xa5g\xc3\xa5rd var etableret relativt sent, i 1767, som Nivaagaard Havnegaard. Herreg\xc3\xa5rden br\xc3\xa6ndte 1879, men blev genopf\xc3\xb8rt \xc3\xa5ret efter ved ovenn\xc3\xa6vnte arkitekt Ferd. Jensen. Johannes Hage grundlagde i 1903 Nivaagaards Malerisamling, der er tegnet af Johan Schr\xc3\xb8der og byens v\xc3\xa6sentligste attraktion. I 1897 kom Kystbanen til Niv\xc3\xa5, der har en mindre station tegnet af Heinrich Wenck.\n_START_SECTION_\nNive M\xc3\xb8lle\n_START_PARAGRAPH_\nNive M\xc3\xb8lle er en tidligere vandm\xc3\xb8lle, der ligger ved Usser\xc3\xb8d \xc3\x85. Tidligere husede Nive b\xc3\xa5de en vandm\xc3\xb8lle, og en vejrm\xc3\xb8lle, der var opsat p\xc3\xa5 den bakke, hvor Niv\xc3\xa5 Kirke ligger i dag. Nive M\xc3\xb8lle anvendes i dag til erhvervsform\xc3\xa5l og har tidligere huset Nive Flisefabrik.\n_START_SECTION_\nNiv\xc3\xa5 Kirke\n_START_PARAGRAPH_\nNiv\xc3\xa5 Kirke er forholdsvis ung, fra 1910, og tegnet af arkitekt Kay Schr\xc3\xb8der, der var s\xc3\xb8n af ovenn\xc3\xa6vnte arkitekt. Niv\xc3\xa5s borgere havde langt til kirken i Karlebo, og det bekymrede Johannes Hage og ikke mindst hans mor Vilhelmine. Fra gammel tid var pr\xc3\xa6ster p\xc3\xa5 skift kommet til Niv\xc3\xa5 for at pr\xc3\xa6dike, og i disse \xc3\xa5r (omkring 1875) foregik gudstjenesterne efter Vilhelmine Hages \xc3\xb8nske p\xc3\xa5 Niv\xc3\xa5g\xc3\xa5rd. I forl\xc3\xa6ngelse af Lille Niv\xc3\xa5g\xc3\xa5rd lod Vilhelmine i 1878 opf\xc3\xb8re en lille bedesal, og med pr\xc3\xa6sten fra Karlebo aftales det, at han to gange om m\xc3\xa5neden skulle komme og pr\xc3\xa6dike for byens borgere. Efter at bedesalen var blevet overfl\xc3\xb8dig, blev den stillet til r\xc3\xa5dighed for Sankt Vincent S\xc3\xb8strene fra Helsing\xc3\xb8r og anvendt til katolske gudstjenester. Bedesalen findes endnu, men er kraftigt ombygget.\n_START_SECTION_\nLyngeb\xc3\xa6kg\xc3\xa5rd\n_START_PARAGRAPH_\nEn anden st\xc3\xb8rre g\xc3\xa5rd i Niv\xc3\xa5 er Lyngeb\xc3\xa6kg\xc3\xa5rd, der er dannet ved sammel\xc3\xa6gningen af b\xc3\xb8nderg\xc3\xa5rde i landsbyen Uller\xc3\xb8d. Det blev tidligt en "k\xc3\xb8benhavnerg\xc3\xa5rd", indehavet af mange skiftende ejere. I 1893 br\xc3\xa6ndte avlsbygningerne fulgt af hovedbygningen, forpagterboligen og en del af avlsbygningerne i 1905. Et nyt anl\xc3\xa6g sk\xc3\xb8d op kort efter, udf\xc3\xb8rt efter tegning af arkitekt Martin Nyrop. Den store stue g\xc3\xa5r gennem flere etager i hovedbygningen, og skulle v\xc3\xa6re en efterligning af riddersalen p\xc3\xa5 Frederiksborg Slot. 1925 overtoges ejendommen af generalkonsul Jens Olsen. I 1948 overdrog han g\xc3\xa5rden som b\xc3\xb8rnehjem til et fond til fordel for d\xc3\xa5rligt stillede b\xc3\xb8rn. B\xc3\xb8rnehjemmet fungerede til 1988, og fra 1993 var Lyngeb\xc3\xa6kg\xc3\xa5rd asylcenter et par \xc3\xa5r. Avlsbygninger og bestyrerbolig var til 2005 Niv\xc3\xa5 Ungdomsskole. I 2000 blev g\xc3\xa5rden k\xc3\xb8bt af Sj\xc3\xa6ls\xc3\xb8 Gruppen, der har renoveret det da medtagne anl\xc3\xa6g.\n_START_SECTION_\nStrandvejen\n_START_PARAGRAPH_\nI 1940 blev den gamle Strandvej aflastet af vandstrandvejen, der blev anlagt t\xc3\xa6t ved kysten og forbinder Mikkelborg og Humleb\xc3\xa6k uden at passere Niv\xc3\xa5.\n_START_SECTION_\nNaturen\n_START_PARAGRAPH_\nNaturen omkring Niv\xc3\xa5 er som det meste af Nordsj\xc3\xa6lland pr\xc3\xa6get af mor\xc3\xa6ne- og kulturlandskaber._NEWLINE_Lave Skov afgr\xc3\xa6nser Niv\xc3\xa5 fra Humleb\xc3\xa6k og Sletten. \xc3\x98resundskysten byder p\xc3\xa5 det fredede fuglereservat Niv\xc3\xa5 Strandenge, der fungerer som yngleplads og rastested for en r\xc3\xa6kke vand- og vadefugle som f.eks. hav- og fjordterner, fiske\xc3\xb8rn, r\xc3\xb8rh\xc3\xb8g, musv\xc3\xa5ger, spurveh\xc3\xb8g, t\xc3\xa5rnfalk, ederfugl, m\xc3\xa5ge, pibeand, knorteg\xc3\xa5s, viber, troldand, hvinand, gravand, sangsvane, canadag\xc3\xa5s, toppet lappedykker, skarv, sk\xc3\xa6rpiber, snespurv, dobbelt- og enkeltbekkasin. _NEWLINE_Lige syd for havnen finder man Niv\xc3\xa5 Strandpark, hvor vandet er lavt og havbunden har revler langt ude fra kysten. Der er ogs\xc3\xa5 en badebro. Stranden er med andre ord meget b\xc3\xb8rnevenlig. Der er livredder hele sommeren samt adgang til offentlige toiletter. F\xc3\xa5r man trang til en is eller noget mad, kan det k\xc3\xb8bes i Niv\xc3\xa5 Havn. Hver sommer arrangeres der Sankt Hans b\xc3\xa5l. Strandparken blev indviet samtidig med indvielsen af Niv\xc3\xa5 Havn. F\xc3\xb8r i tiden l\xc3\xa5 Niv\xc3\xa5 Strand p\xc3\xa5 en tange der, hvor havneudl\xc3\xb8bet ligger i dag._NEWLINE_Den nu lukkede teglv\xc3\xa6rksindustri har sat sit markante pr\xc3\xa6g i landskabet i form af de store, vandfyldte lergrave, man bl.a. finder i den nord\xc3\xb8stlige del af Niv\xc3\xa5 fra Islandsh\xc3\xb8jparken mod nord\xc3\xb8st og ned mod Niv\xc3\xa5 Havn, hvis havnebassin og tilst\xc3\xb8dende (ikke anvendte) nabobassin er gamle lergrave._NEWLINE_Nive \xc3\x85 og Usser\xc3\xb8d \xc3\x85 gennemsk\xc3\xa6rer et stort, gr\xc3\xb8nt, rekreativt omr\xc3\xa5de, kaldet Niv\xc3\xa5-dalen. Dalen udgjorde i slutningen af stenalderen Niv\xc3\xa5 Fjord, der skar sig 4-5 km. ind i landet. \xc3\x85en er den eneste lille rest af den gamle fjord. Omr\xc3\xa5det, der er en del af en af Danmarks st\xc3\xb8rste fredningsomr\xc3\xa5der, afgr\xc3\xa6nses foruden af Niv\xc3\xa5 og Niver\xc3\xb8d mod nord ogs\xc3\xa5 Vejenbr\xc3\xb8d mod vest og mod syd af de store, opdyrkede omr\xc3\xa5der, der ligger nord for Mikkelborg (syd for Lyngeb\xc3\xa6kg\xc3\xa5rd) og Kokkedal. M\xc3\xb8llevejen med Niv\xc3\xa5 Kirke, idr\xc3\xa6tsanl\xc3\xa6ggene og Nive M\xc3\xb8lle sk\xc3\xa6rer sig igennem omr\xc3\xa5det, hvor man kan opleve et rigt dyre- og planteliv._NEWLINE_Et omfattende stisystem, der forbinder Niver\xc3\xb8d med Niv\xc3\xa5, Vejenbr\xc3\xb8d og M\xc3\xb8llevej, giver gode muligheder for lange g\xc3\xa5ture i det natursk\xc3\xb8nne omr\xc3\xa5de. Her holder ogs\xc3\xa5 den lokale f\xc3\xa5reavlerforening til. Man kan s\xc3\xa5ledes p\xc3\xa5 et afgr\xc3\xa6nset omr\xc3\xa5de ved M\xc3\xb8llevej (overfor Niv\xc3\xa5 Kirke) n\xc3\xa6sten hele \xc3\xa5ret rundt f\xc3\xb8lge med i f\xc3\xa5renes liv med klipninger og \xe2\x80\x93 ikke mindst \xe2\x80\x93 tilkomsten af nye lam ved p\xc3\xa5sketid. En begivenhed der tiltr\xc3\xa6kker mange af de lokale beboere. Et mindre afgr\xc3\xa6nset omr\xc3\xa5de t\xc3\xa6t ved Kongevejen, anvendes til tider som gr\xc3\xa6sningsareal for en lille flok k\xc3\xb8er._NEWLINE_Niver\xc3\xb8d, der i dag er vokset sammen med Niv\xc3\xa5, afgr\xc3\xa6nses mod nord ogs\xc3\xa5 af et stort, gr\xc3\xb8nt naturomr\xc3\xa5de, hvor man via et stisystem kan komme til Lave Skov, landsbyen Dagel\xc3\xb8kke og videre mod Humleb\xc3\xa6k._NEWLINE_Niv\xc3\xa5bugt er bl.a. hjemsted for Mesodinium chamaeleon \xe2\x80\x93 en am\xc3\xb8be, der blev opdaget i 2012. Am\xc3\xb8ben f\xc3\xa6stner sig til en plante, som den spiser af (gr\xc3\xb8ntkornene), hvorefter den forvandler sig til en plante ved at leve af den energi, gr\xc3\xb8ntkornene producerer via fotosyntese. Am\xc3\xb8ben kan dermed b\xc3\xa5de kategoriseres som et dyr og en plante.\n_START_SECTION_\nKulturliv\n_START_PARAGRAPH_\nByens kulturliv omfatter blandt andet Niv\xc3\xa5 Musiklaug, der arrangerer en \xc3\xa5rlig musikfestival i Kalvehaven, Niv\xc3\xa5 B\xc3\xb8rnefilmklub, Niv\xc3\xa5 F\xc3\xa5reavlerforening, Karlebo Kunstnerforening, Tyrkisk Kultur- og Undervisningsforening, Niv\xc3\xa5 Big Band, DCH Niv\xc3\xa5 (hundetr\xc3\xa6ning), Karlebo Folkedansere, Privatradiod\xc3\xa6kningsklubben Daiwa, Galleri Fensmark og Niv\xc3\xa5 Amat\xc3\xb8r Teater._NEWLINE_Niv\xc3\xa5 Bibliotek, der j\xc3\xa6vnligt danner ramme om kulturelle events og udstillinger, ligger i Niv\xc3\xa5 Center._NEWLINE_Foreningen for Kulturelle Projekter, er en tv\xc3\xa6rkulturel forening, der aktivt s\xc3\xb8ger at fremme integrationen af indvandrere og disses efterkommere i det lokale kulturliv og samfund. Foreningen arbejder ogs\xc3\xa5 for udbredelsen af kendskabet til den arabiske kultur. "Niv\xc3\xa5 Nu" er et samarbejde mellem boligselskaberne Fredensborg Boligselskab, Vibo, KAB og Fredensborg Kommune. Projektet arbejder med integration i relation til unge mennesker._NEWLINE_Karlebo Lokalhistoriske Forening, der bl.a. besk\xc3\xa6ftiger sig med Niv\xc3\xa5s og Niver\xc3\xb8ds historie, har til huse i en gammel rytterskole i det n\xc3\xa6rliggende Avder\xc3\xb8d. Rytterskolen er tillige hjemsted for Fredensborg Lokalhistoriske Museum, hvor man viser tre faste udstillinger om henholdsvis kunstfliser fra Niv\xc3\xa5 (og Humleb\xc3\xa6k) Flisefabrik, landbokulturen i Fredensborg Kommune samt en historisk skolestue med gammelt inventar og redskaber fra de lokale skoler i Fredensborg Kommune\n_START_SECTION_\nSport\n_START_PARAGRAPH_\nNiv\xc3\xa5 har en fodboldklub, Niv\xc3\xa5-Kokkedal Fodboldklub (NKF), der i samarbejde med HUI (H\xc3\xb8rsholm Usser\xc3\xb8d Idr\xc3\xa6tsforening) stod bag FC \xc3\x98resund, der af og til spillede sine hjemmekampe p\xc3\xa5 stadionanl\xc3\xa6gget Karsemoseg\xc3\xa5rd t\xc3\xa6t ved Niv\xc3\xa5 Kirke (men ellers holdt til i H\xc3\xb8rsholm Idr\xc3\xa6tspark). FC \xc3\x98resunds hidtil bedste placering blev en 3. plads i Danmarksseriens pulje 1 i s\xc3\xa6sonen 2010-2011._NEWLINE_Karsemoseg\xc3\xa5rdanl\xc3\xa6gget er ogs\xc3\xa5 hjemsted for Kokkedal Pirates, hvor man har mulighed for at dyrke baseball og softball._NEWLINE_Dertil kommer bl.a. Niv\xc3\xa5 Kokkedal Badmintonklub, Niv\xc3\xa5 Karateskole, Karlebo Bokseklub, Niv\xc3\xa5 Golf, Niv\xc3\xa5 Gymnastikforening (NG), Niv\xc3\xa5 GF Fodbold, FC Niv\xc3\xa5 og \xc3\x98resund H\xc3\xa5ndbold Syd. NKK-hallen er hjemsted for \xc3\x98resund H\xc3\xa5ndbold Syd, Niv\xc3\xa5 Gymnastikforening og Niv\xc3\xa5 Kokkedal Badmintonklub._NEWLINE_Niv\xc3\xa5 Havn er base for Niv\xc3\xa5 Pingvinerne (hel\xc3\xa5rsbadning), Niv\xc3\xa5 B\xc3\xa5delaug, Niv\xc3\xa5 Tursejlere, Niv\xc3\xa5 Roklub, Niv\xc3\xa5 Kajakklub og Niv\xc3\xa5 Vandskiklub. Nive \xc3\x85\'s Lystfiskerforening har ogs\xc3\xa5 hjemme i Niv\xc3\xa5.\n_START_SECTION_\nSocio\xc3\xb8konomiske forhold\n_START_PARAGRAPH_\nNiv\xc3\xa5 og Niver\xc3\xb8ds befolkning kan bedst beskrives som en blanding af arbejder- og middelklasse.  Man finder villaer i liebhaverklassen lige nord for Niv\xc3\xa5 Havn. Beboelsesmassen best\xc3\xa5r s\xc3\xa5ledes fortrinsvis af parcelhuse, g\xc3\xa5rdhavehuse, r\xc3\xa6kkehuse og lejlighedsbyggeri (b\xc3\xa5de privatejet og alment)._NEWLINE_Kommunen som s\xc3\xa5dan og Niv\xc3\xa5-omr\xc3\xa5det har siden 1970\'erne taget imod mange indvandrere._NEWLINE_Gennemsnitsindkomsten i hele Fredensborg Kommune blev i 2009 if\xc3\xb8lge Danmarks Statistik (Statistikbanken, tabel INDKP5) opgjort til 327.848 kr. om \xc3\xa5ret per indbygger.'